Innholdsfortegnelse

1	Retningslinjens formål	1

2	Pasienter prosedyren gjelder for	1

3	Retningslinjens virkeområde	2

4	Roller, oppgaver og ansvar	2

4.1	Kontaktlegerollen	2

4.2	Forløpskoordinator og koordinator	2

4.3	Fastlegens rolle	2

4.4	Andre behandleres ansvar	2

4.5	Kontaktlegens/- psykologens ansvar og oppgaver	2

5	Oppnevning av kontaktlege/-psykolog	3

6	Hvem kan oppnevnes som kontaktlege?	3

7	Pasienter som er i et forløp der flere avdelinger er involvert	3

8	Avslutning av kontaktlegeperioden	3

9	Klage	4

10	Referanser	4

11	Endringer siden forrige versjon	4

Retningslinjens formål

Bidra til at pasienter med en alvorlig tilstand som medfører behov for oppfølging fra spesialisthelsetjenesten over tid, får oppnevnt kontaktlege.

Det understrekes at kontaktlegeordningen ikke endrer de etablerte ansvarsroller mellom primær- og spesialisthelsetjenesten.

Pasienter prosedyren gjelder for

Alvorlig syke pasienter med behov for oppfølging fra spesialisthelsetjenesten over en viss tid. Ordningen er særlig aktuell for pasienter med uavklarte tilstander under tverrfaglig utredning, eller ved tverrfaglig behandling og oppfølging.

Hvorvidt tilstanden er alvorlig må avgjøres ut fra faglige kriterier. Det legges vekt på om tilstanden medfører risiko for alvorlig funksjonsnedsetting, invaliditet, tap av viktige kroppsfunksjoner eller sanser, og eventuelt risiko for tidlig død. Både fysiske og psykiske følger av tilstanden skal vektlegges.

Retningslinjens virkeområde

Retningslinjen gjelder for alle enheter med klinisk virksomhet, både dag-, døgn-, poliklinisk og ambulant behandling. Det inkluderer dermed både psykisk helsevern og tverrfaglig spesialisert behandling innen rus. Psykolog kan utpekes dersom dette er mest hensiktsmessig ut fra den behandlingen eller oppfølgingen som skal gis.

Roller, oppgaver og ansvar

Kontaktlegerollen

Funksjonen dekkes av en lege/- psykolog som er direkte involvert i behandlingsforløpet, og er en del av teamet rundt pasienten. Kontaktlege/-psykolog er den som kan svare på faglige spørsmål fra pasienten og pårørende. Det forutsettes samarbeid mellom kontaktlegen og andre som har behandlingsansvar for pasienten. Dersom pasienten også har oppnevnt forløpskoordinator og/eller annen koordinator, skal kontaktlegen samhandle med disse.

Forløpskoordinator og koordinator

For pasienter som har fått oppnevnt koordinator, er dette pasientens primære kontaktpunkt i spesialisthelsetjenesten. Koordinator skal sikre samordning av tjenestetilbudet i forbindelse med sykehusoppholdet, samt sikre fremdrift i arbeidet med individuell plan i perioden pasienten er under behandling eller oppfølging ved sykehuset. Koordinator vil også være i dialog med andre tjenesteytere, etater og institusjoner der det er aktuelt å samordne tjenester. Koordinatorene utøver sitt arbeid i samhandling med kontaktlegen.

Fastlegens rolle

Fastlegens ansvar for pasientens allmennlegetilbud opprettholdes selv om pasienten har kontaktlege under oppfølging i spesialisthelsetjenesten. Dette innebærer at pasienten primært skal kontakte sin fastlege ved behov for helsehjelp. For at fastlegen skal kunne ivareta sitt ansvar, må vedkommende vite hvem som er pasientens kontaktlege i sykehuset, og også være godt informert om spesialisthelsetjenestens vurderinger og planer for oppfølging.

Andre behandleres ansvar

Kontaktlegeordningen endrer ikke ansvaret til de leger/helsepersonell som gir pasienten behandling i forløpet. For å sikre at alvorlig syke pasienter får koordinert helsehjelp, er det svært viktig at behandlingstiltak og avklaringer blir godt dokumentert, og at kontaktlege/-psykolog holdes oppdatert. Målet er at kontaktlegen kan holde seg godt nok orientert ved å gjøre oppslag i journalen.

Kontaktlegens/- psykologens ansvar og oppgaver

Kontaktlegen/-psykologen har det faglige ansvaret for at pasienter får et helhetlig behandlingsforløp.

Oppgaver for kontaktlegen/-psykologen:

Være pasientens faste faglige kontakt gjennom pasientforløpet i spesialisthelsetjenesten. Form, innhold og hyppighet defineres etter den aktuelle pasientens medisinske behov. Kontaktlegen informerer pasienten om dette.

Være involvert i behandlingen av pasienten.

Holde seg informert om status i behandlingen.

Ha et særlig ansvar for at pasientforløpet i spesialisthelsetjenesten går som planlagt. Dersom framdriften i utredning/behandling ikke er som forutsatt, har kontaktlege/-psykolog myndighet til å ta opp dette med aktuell behandler/avdeling.

Informere pasient og eventuelt pårørende ved naturlige avklaringspunkter i behandlingsforløpet i spesialisthelsetjenesten.

Involvere fastlegen ved behov slik at han/hun kan ivareta sitt ansvar for pasientens allmennlegetilbud.

Oppnevning av kontaktlege/-psykolog

Ved innleggelse skal det senest første virkedag dokumenteres i journal om pasienten har rett til kontaktlege. Fram til oppnevning av kontaktlege første virkedag, vil denne kontaktlegefunksjonen ivaretas av bakvakt på behandlende kliniske enhet.

Kontaktlege oppnevnes ved den aktuelle kliniske enhet (alt. post / poliklinikk) som skal ha primæransvar for behandlingen.

Ansvarlig overlege/seksjonsoverlege ved den aktuelle kliniske enhet (alt. post / poliklinikk) har ansvar for å peke ut kontaktlege. Dette dokumenteres i pasientens journal og blir registrert i F5-bildet i DIPS Registrere roller overfor pasient i DIPS . Ansvarlig overlege/seksjonsoverlege er ansvarlig for at kontaktlege blir informert om beslutningen. Dette gjøres ved at journalnotat med konklusjon sendes via Intern Melding (gul lapp). Kontaktlegen informerer pasienten muntlig om at det er gitt rett til kontaktlege. Det er kun pasienter som oppfyller kriteriene for rett til kontaktlege, som skal informeres.

Det må vurderes fortløpende i behandlingsforløpet om pasienten har behov for kontaktlege.

Ved skifte av klinisk enhet (klinikk / avdeling) og eller helseforetak beholder opprinnelig kontaktlege denne funksjonen inntil det er slått fast hvem som skal overta oppgaven ved den nye enheten.

Hvem kan oppnevnes som kontaktlege?

Lege/psykolog som er involvert i behandlingsforløpet og er en del av teamet rundt pasienten.

Psykolog kan utpekes dersom dette er mest hensiktsmessig ut fra den behandlingen eller oppfølgingen som skal gis.

Leger/psykologer i spesialisering kan utpekes som kontaktlege dersom det vurderes som faglig forsvarlig.

Pasienter som er i et forløp der flere avdelinger er involvert

Det skal tilstrebes at pasienten har samme kontaktlege gjennom hele forløpet. Dersom behandlingsforløpet best ivaretas gjennom et bytte av kontaktlege, informeres pasienten om hvem som er den nye kontaktlegen. Den nye kontaktlegen har ansvar for å sette seg inn i pasientforløpet i forkant av første kontakt med pasienten.

Avslutning av kontaktlegeperioden

Kontaktlegeperioden opphører når den tilstanden pasienten ble innlagt/henvist for ikke lenger krever behandling eller oppfølging av spesialisthelsetjenesten. Kontaktlege har ansvar for at det blir registrert sluttdato i F5-bildet (roller overfor pasient) i DIPS. Pasienten, fastlege og eventuelt annen oppfølgende instans informeres.

Klage

Pasienter som ber om å få tildelt en kontaktlege, men hvor sykehuset kommer til at pasienten ikke har rett til dette, gis en begrunnelse for vurderingen og informasjon om muligheten til å klage til Fylkesmannen etter reglene i pasient- og brukerrettighetsloven kapittel 7.

Retten til å klage gjelder bare på avgjørelsen om at pasienten ikke har rett til kontaktlege. Pasienten har ikke rett til å velge hvem som skal pekes ut til kontaktlege. Klageretten omfatter derfor ikke et ønske om å bytte ut den tildelte kontaktlegen.

Klagen skal sendes til den avdelingen som har tatt avgjørelsen om at pasienten ikke har rett til kontaktlege. Avdelingen skal vurdere om det er grunnlag for å endre avgjørelsen. Dersom avgjørelsen blir opprettholdt, skal dokumentene i saken videresendes Statsforvalteren for endelig avgjørelse.

Referanser

Interne referanser

1.2.7.9.1-04	Registrere rolle overfor pasient (F5-bildet, Pasientopplysninger)

Eksterne referanser

1.17.1.6 Pasient - og brukerrettighetsloven §2-5 a.Rett til kontaktlege
1.19.5.4 Spesialisthelsetjenesteloven § 2-5 c. Kontaktlege
1.17.1.14 Pasient- og brukerrettighetsloven § 7-2 Klage mv.

Endringer siden forrige versjon

Retningslinjen er en lokalt forankret utgave av en regional retningslinje, godkjent i august 2019.